Ma kienx għad fadal ħlief borġ ġebel u skiet taqtgħu b'sikkina. Il-bombi kienu ħadulu kollox; lill-ħbieb, lil Rex il-kelb tant għażiż tiegħu, lill-familja u fuq kollox lill-ikbar imħabba tiegħu Ġisimella. Ġisimella kienet l-iktar ħaġa għażiża f'ħajtu u f'ħakka t'għajn tilifha. Lanqas kien qalilha kemm vera jħobbha. Anton ma kienx jaf x'se jaqbad jagħmel, f'dak il-mument kien bniedem mitluf. L-ewwel ħsibijiet kienu li jaqla' l-ġebel imfarrak, ifarfar it-trab u jneħħi z-zkuk miksura minn fuq saqajh. Hekk għamel. Prova jqum bilwieqfa. Ma rnexxilux. Reġa' prova u reġa' prova sakemm fl-aħħar irnexxielu. Fil-ħajja ta' kuljum, qabel il-bomba, l-unika ħaġa li kienet timmotivah kienet Ġisimella, issa mingħajr Ġisimella ma kienx għad fadal skop f'ħajtu. Beda jimxi. Prova jagħmel kuraġġ imma kif tista'? Meta qed tara ħajtek litteralment titfarrak quddiemek! Ir-radjazzjoni kienet qawwija. Ma tantx felaħ jimxi. Kien bil-ġuħ u bil-għatx. Kien għajjien u ma riedx jgħix iktar. Waqa' mal-art. Biki sfrenat qajjem lil Anton. Dan il-biki kien ġej minn taħt, fejn issa hemm borġ ġebel u li sa jumejn ilu kien hemm tal-merċa li hu kien jixtri mingħandu kull filgħodu. Bl-enerġija li kien għad fadallu, qalleb kemm felaħ, sakemm hemm taħt skopra tarbija. Kienet xi ħaġa ħelwa u innoċenti, l-isbaħ ħaġa li kien ra f'dawn l-aħħar jumejn. Din il-kreatura tant sabiħa feġġet raġġ ta' dawl f'qalb Anton li hu kien jaf li din it-tarbija kienet tissimbolizza l-unika ċans li l-familja kellha biex issalva. Anton kien jaf x'kellu jagħmel. Xogħlu kien li din it-tarbija issalva, għalhekk bis-saħħa kollha li kien għad fadallu qabad il-qoffa magħmula minn zkuk imqattgħa sabiħ, fejn kienet tinsab it-tarbija, u beda miexi. Fl-aħħar, wara ħafna mixi u tbatija, Anton u t-tarbija (li ddeċieda li jsemmiha Ġisimella għall-għażiża tiegħu) tfaċċaw ma' bini għoli li kien għadu sħiħ. Fuq il-faċċata ta' dan il-bini kien hemm bieb tal-ħadid b'saħħtu. Anton fetħu u mtela b'ferħ u eċitament. Ġo dan il-bini kien hemm ilma, ikel u kulma kellu bżonn biex hu u t-tarbija jgħixu. Minn dik il-ġurnata li sab dik it-tarbija, li tant saret għażiża għalih, induna li anke jekk titlef kollox dejjem ħa jkun hemm raġġ ta' dawl li jsalvak. Il-bomba kienet riżultat tal-egoiżmu tal-bniedem, li waslet biex Anton jitlef kollox!
Dawl fid-Dlam – Mark Pace 10A